
Н А Р Е Д Б А 
№10
ЗА  ПРИТЕЖАВАНЕ  И  ОТГЛЕЖДАНЕ  НА  КУЧЕТА  И 
РЕГУЛИРАНЕ ПОПУЛАЦИЯТА НА БЕЗСТОПАНСТВЕНИТЕ И СКИТАЩИТЕ КУЧЕТА НА ТЕРИТОРИЯТА НА ОБЩИНА ДУЛОВО

/Приета с реш.№ 425 по Протокол № 32 от 31.05.2010г., реш.№ 329 по Прот.№29/30.09.2025г. на ОбС-Дулово/
Май, 2010 година
РАЗДЕЛ I
ОБЩИ ПОЛОЖЕНИЯ
Чл.1. Настоящата наредба регламентира реда и условията за притежаване и отглеждане на кучета, както и регулиране популацията на безстопанствените и скитащи кучета на територията на община Дулово
Чл.2. Според начина на предназначението им, кучетата се класифицират на:

(1) Регистрирани - собственост на физически и юридически лица, организации, учреждения и други, и са записани в регистрите на общината.

(2) Нерегистрирани - собственост на обитателя на жилището, организацията или учреждението, в което домуват, но са без регистрация.

(3) Безстопанствени - когато са без собственик и са без или с регистрация и са свободно движещи се.

Чл.3. Гражданска и административно-наказателна отговорност носят:

(1) Собствениците и водачите на кучета за действията на стопанисваните, съответно водените от тях кучета.

(2) Кмета на община Дулово, кметовете и кметски наместници на населените места на територията на общината за безстопанствените и свободно движещи се кучета.
РАЗДЕЛ II
РЕГИСТРАЦИЯ И ТАКСИ

Чл.4. Собствениците на кучета са длъжни да ги регистрират след навършване на четиримесечна възраст.

Чл.5. Регистрацията на кучета е двустепенна:
• ветеринарно-медицинска;
• административна.

Чл.6.(1) Ветеринарномедицинската регистрация се извършва от частно практикуващ ветеринарен лекар по реда, определен в Закона за ветеринарно-медицинската дейност.

(2) Административната регистрация се извършва в сектор „УТ, земеделие, екология и инвестиции” при община Дулово след подаване на декларация по чл.117 от ЗМДТ и заплащане на такса за притежаване на куче определена от ОбС – Дулово.
Чл.7. Подаването на декларация по утвърден образец и заплащането на таксата се извършва в дирекция "Местни данъци и такси" при община Дулово. Към декларацията се прилагат копия на:

1. Ветеринарномедицински паспорт на кучето (ако има наличие на такъв);

2. Документ, удостоверяващ целта на ползването на кучето, издаден от специализирани инстанции. 
Чл.8. Регистрацията се извършва еднократно.

Чл.9. Сектор „УТ, земеделие, екология и инвестиции” при общинска администрация води регистър, който съдържа следните реквизити:

1. Номер и дата на регистрацията.

2. Трите имена и постоянен адрес на собственика.

3. Адрес, на който пребивава кучето.

4. Порода, външни белези и име на кучето, съгласно ветеринарномедицинския паспорт.

5. Цел за използване на кучето.

6. Дата на кастрация на кучето (ако е извършена), удостоверена със съответния документ.

7. Отпадане от регистрация и причини за това

8. Платена такса – номер на квитанция, дата.

Чл.10. Дирекция "Местни данъци и такси" текущо предоставя екземпляр от подадената декларация в сектор „УТ, земеделие, екология и инвестиции”.

Чл.11.(1) В едномесечен срок в деловодството на община Дулово или в съответното кметство собствениците на кучета да обявяват всички настъпили изменения (продажба, смърт и промяна на местоживеене).

(2) Настъпилите и регистрирани промени се подават своевременно в сектор „УТ, земеделие, екология и инвестиции”.

Чл.12.(1) Таксата за притежание на куче се определя от ОбС – Дулово и се заплаща ежегодно в дирекция "Местни данъци и такси" до 31 март на съответната календарна година, или в едномесечен срок от датата на придобиване на кучето, когато то е придобито след 31 март.

(2) За кучета, придобити през текущата година, таксата се дължи в размер една дванадесета от годишния й размер за всеки месец до края на годината, включително за месеца на придобиването.

(3) От заплащане на такса са освободени, след представяне на документ, но подлежат на регистрация, собствениците на:

1. Кучета на инвалиди;

2. Служебни кучета в организациите на бюджетна издръжка;

3. Кучета, използвани за опитни цели;

4. Кучета, използвани от Българския червен кръст;

5. Кастрирани кучета;

6. Ловни кучета.

(4) При придобиването на куче с вече платена годишна такса, друга за същата година не се заплаща от новия собственик, като справката за платената такса се извършва служебно.

(5) Приходите от събраните такси се използват за мероприятията, свързани с намаляване броя на безстопанствените кучета.

(6) За регистриране и отглеждане на повече от едно куче на един жилищен адрес е необходимо собственика на кучетата да представи декларация за съгласие от собствениците на съседните имоти:

1. За жилищни сгради - да се представи решение на Общото събрание, взето по реда на Правилника за етажната собственост;

2. За жилищни кооперации, където няма общо събрание - да се представи декларация с подписи от над 50% от жилищните адреси. От един жилищен адрес е валиден подписа само на един от живущите;

3. За еднофамилни къщи - да се представи декларация, подписана от представители на всички адреси в радиус 50 м. от имота, в който ще се отглеждат кучетата.

4. При неспазване на условията по т.1, т.2 и т.3 на собственика се налага глоба в размер на 50 лв.
(5) Собственик на куче, който декларира неверни данни и обстоятелства, и/или данни, водещи до намаляване или освобождаване от заплащане на такса, се наказва с глоба от 20 лв.
РАЗДЕЛ ІІІ
РЕД И НАЧИН НА ОТГЛЕЖДАНЕ

Чл.13.(1) Собствениците на кучета са длъжни да се отнасят към кучетата с грижата на добри стопани и да им осигуряват:

1. Достатъчно количество храна и вода.

2. Подходящо място за обитаване и хигиенни условия за отглеждане.

3. Ако ги отглеждат в затворени помещения, да им осигуряват необходимата разходка.

4. Редовно профилактично ветеринарномедицинско обслужване, ваксинация, обезпаразитяване и незабавно лечение при заболяване или нараняване.

5. Да се грижат за тях, да не ги изоставят, да не ги подлагат на болка и стресови ситуации.

6. Да осъществяват постоянен непосредствен контрол върху поведението на кучето извън дома си.

(2) Собственик, който не може да полага необходимите грижи съгласно ал.1, предава кучето на приют, организация или лице, което да го отглежда съгласно условията по ал.1.

(3) Собствениците на кучета са длъжни да предприемат необходимите мерки за предотвратяване на:

1. Нежелано размножаване.

2. Бягство на животното.

3. Създаване на опасност за хора или други животни.

4. Замърсяване на обществени места, като почистват мястото след дефекация.

(4) Собствениците на кучета са длъжни при извеждането им на разходка да носят със себе си ветеринарномедицинския паспорт на кучето и да го представят за проверка на общинските и ветеринарномедицинските органи.

(5) При бягство или загубване на куче, собственикът е длъжен в 3-дневен срок да уведоми в писмена форма общинската администрация.

Чл.14. Не може да се отглеждат кучета и котки в жилищна сграда по-малка от:

(1) За куче:

А) от малки породи до 10 кг – 6 м2.

Б) за средни породи до 25 кг - минимум 8 м2.

В) за големи породи над 25 кг – минимум 10 м2.

(2) за котка минимум – 6 м2.

(3) Площта се изчислява като обща с хората живеещите в жилището.

(4) На кучета, които се отглеждат на открито, се осигурява подслон или къщичка, които ги защитават от неблагоприятни атмосферни условия.

(5) На кучета, които се отглеждат предимно вързани, се осигуряват 5 м тел (въже) за свободно движение, както и ежедневна разходка.

Чл.15.(1) Разходката на кучетата в населените места се извършва с нашийник и повод, а за агресивните задължително и с намордник.

(2) Кучетата от породите: кавказка овчарка, българско овчарско куче (каракачанско куче), германски дог, немско овчарско куче, ризеншнауцер, московска стражева, черен териер, доберман, ротвайлер, бултериер, питбул, стафорширски териер, мастиф, аржентински дог, ирландски вълкодав и кангал, задължително се извеждат на разходка с намордник.

(3) Кучетата, използвани за служебни цели, се предвижват съгласно изискванията на извършваната от тях дейност.

Чл.16. Забранява се:

1. Извеждането на кучета без каишка, а на агресивните кучета и кучетата, изброени в чл.15, ал.2 - без намордник.

2. Въвеждането на кучета в закрити обществените сгради, заведенията за обществено хранене (ресторанти, сладкарници, кафенета и др.), магазини, аптеки, лечебни и учебни заведения и прилежащите им дворове, с изключение на кучета-водачи, придружаващи слепи хора и служебни кучета, съпровождащи органите на МО и МВР.

3. Превозването на кучета в обществения градски и междуградски автобусен транспорт без повод, а на агресивните - без намордник.

4. Настаняване и отглеждане на куче в съсобствен имот:

а) без изрично писмено съгласие на съсобствениците.

б) в обекти - етажна съсобственост, без изричното писмено съгласие на етажните съсобственици и/или ползватели на обекти, непосредствени съседи (над, под, от ляво и дясно) на имота, където ще се отглежда кучето.

5. Преминаването и престоя на кучета в детски площадки, детски градини и ясли и техните дворове.

6. Допускане на свободно движещи се кучета на обществени места, предназначени за отдих и спортна дейност на гражданите.

7. Свободно пускане на кучета извън разрешените и обозначени места в населените места.

8. Отглеждането на кучета при постоянна тъмнина, в гаражи, на тераси, представляващи общи части от етажна съсобственост, и около жилищните блокове и кооперации.

9. Развъждането с търговска цел на кучета от частни лица в не еднофамилни жилища, избени и тавански помещения, тераси, гаражи и др.

10. Отглеждане на повече от едно куче, над 1-годишна възраст, в апартаменти на не еднофамилни жилищни сгради.

11. Организирането на борби с кучета.

12. Вдигането на шум от кучета в часовете за отдих.

13. Разхождането на кучета от породите, изброени в чл.15, ал.2 от малолетни лица.

14. Свободното пускане и движение на породите, изброени в чл.15, ал.2, на територията на общината.

Чл.17. Собствениците на зоомагазини продаващи животни осигуряват:

(1) Ветиринаромедицинско обслужване на животните

(3) Служители, които имат познания и опит в отглеждането на съответните видове животни;

(3) Условия за отглеждане на животните до продажбата съгласно изискванията на Закона за защита на животните

(4) Информационни материали, свързани с отглеждането на животните и хуманното отношение към тях.

Чл.18. Кметът на общината и кметовете на населените места със заповед определят местата, разрешени за свободно пускане на кучета.

Чл.19. Общинската администрация и кметовете на населените места се задължават при сигнал от граждани за изоставени, наранени, болни или злонравни кучета да проведат необходимите мероприятия съвместно с длъжностните лица от РВМС, ОбA  – Дулово и Районното полицейско управление – Дулово.

Чл.20. Всяко куче, ухапало човек или животно, се отвежда веднага от собственика при практикуващия ветеринарен лекар за преглед и последващи епизоотични действия.
РАЗДЕЛ IV
РЕГУЛИРАНЕ НА ПОПУЛАЦИЯТА НА БЕЗСТОПАНСТВЕНИТЕ И СКИТАЩИ КУЧЕТА
Чл.21. Кметът на общината и кметовете на населените места организират мероприятията с безстопанствените и скитащи кучета.

Чл.22.(1) Безстопанствените и скитащи кучета подлежат на залавяне от оторизирани от Кмета лица.
(2) Уловените кучета се настаняват в приют със статут на самостоятелно звено на общинско финансиране, организирано и регламентирано с Устройствен правилник, утвърден от кмета на общината. В приюта се полагат ветеринарномедицински грижи и други имунопрофилактични действия за безстопанствените и скитащи кучета до пренасочването им с протокол, съставен между оторизиран служител на приюта и получателя на пренасоченото куче.

(3) Кметът на община Дулово и организациите за защита на животните, които стопанисват приюти:

1. Сключват и прекратяват договор с управител на приюта, който трябва да има висше образование;

2. Осигуряват ветеринарен лекар за ветеринарномедицинско обслужване на животните;

3. Осигуряват необходимия брой и вид служители;

4. Осигуряват свободен достъп на гражданите в приюта;

5. Създават условия за обществен контрол;

6. Осигуряват възможност за връзка с приюта

7. Лицата по ал.1-3 преминават курс за обучение за защита на животните.

Чл.23.(1) Управителят на приютa за кучета:

1. Предприема мерки при получаване на сигнали за изоставени кучета;

2. Ръководи настаняването и грижите за кучета в приюта;

3. Прилага програма за намиране на нови собственици на настанените в приюта кучета;
4. Води дневник, в който вписва данните за настанените кучета.
(2) Дневникът съдържа:

1. Дата и място на залавяне;

2. Индивидуални белези на животното;

3. Дата и причини за пускане на приюта;
4. Името и адреса на собственика.

РАЗДЕЛ V
ОПАЗВАНЕ НА ОКОЛНАТА СРЕДА
Чл.24.(1) Труповете на умрели животни домашни любимци и животните в търговски обекти се обезвреждат чрез унищожаване или преработване в екарисажи или утилизационни цехове при технологичен режим, гарантиращ пълната безвредност на крайния продукт съгласно ЗВМД.

(2) В районите, необхванати от екарисажите, обезвреждането на животинските трупове и другите отпадъци от животински произход се извършва на места определени от кмета на община Дулово и кметовете на кметствата в съответствие с чл.5, т.2 от Наредба №23 за профилактика и борба с болестта бяс при животните.

(3) Разходите по събирането на труповете, загробването и обеззаразяването на околната среда (дезинфекция, дезинсекция, дератизация и дезодорация) са за сметка на общината.

РАЗДЕЛ VI
КОНТРОЛ И САНКЦИИ

Чл.25.(1) Контролът по настоящата наредба се извършва от определени със заповед на кмета длъжностни лица.

(2) Актовете за установяване на административни нарушения се съставят от длъжностни лица, определени със заповед на кмета на община Дулово.

(3) Въз основа на съставените актове за установяване на административни нарушения, кметът на общината издава наказателни постановления.

(4) Установяването на нарушенията, обжалването и изпълнението на наказателните постановления се извършват по реда на Закона за административните нарушения и наказания.

Чл.26.(1) За нарушения по настоящата Наредба се налага административно наказание - глоба.

(2) При установяване на нерегистрирано куче на собственика – физическо лице се налага глоба от 50 лв., а на юридическите лица и едноличните търговци – глоба от 50 до 100 лв.

Чл.27.(1) При първо нарушение наказва се с глоба в размер на 50 лв. нарушител, който:
1. извежда кучета без повод, а агресивните кучета и кучетата, изброени в чл.15, ал.2 - без намордник.

2. въвежда кучета в обществени сгради, заведения за обществено хранене (ресторанти, сладкарници, кафенета и др.), магазини, аптеки, лечебни и учебни заведения и прилежащите им дворове, с изключение на кучета-водачи, придружаващи слепи хора и служебни кучета, съпровождащи органите на МО и МВР.

3. превозва кучета в обществения градски и междуградски автобусен транспорт без повод, а агресивните – без намордник.

4. преминава и престоява с кучета в детски площадки, детски градини и ясли и техните дворове.

5. допуска свободно движещи се кучета на обществени места, предназначени за отдих и спортна дейност на гражданите.

6. свободно пуска кучета извън разрешените и обозначени места.

7. отглежда кучета на тъмно, в гаражи, на тераси, представляващи обща части от етажна съсобственост и около жилищните блокове и кооперации.

8. развъжда с търговска цел кучета в не еднофамилни жилища, избени и тавански помещения, тераси, гаражи.

9. отглежда повече от едно куче, над 1-годишна възраст, в апартаменти на не еднофамилни жилищни сгради.

10. позволява вдигане на шум от кучета в часовете за отдих.

11. допусне разхождане на кучета от породите, изброени в чл.15, ал.2 от малолетни лица.

12. свободно пусне за движение на породите, изброени в чл.15, ал.2, на територията на общината.

(2) При повторно нарушение на цитираните в предходната алинея случаи, глобите са в размер, посочен в Закона за ветеринарномедицинската дейност.

(3) 1. Който наруши забраната по чл.16, т.10 се наказва с глоба е в размер от 500 до 1000 лв. при първо нарушение, а при повторно нарушение – от 1000 лв. до 2000 лв. и незабавно отнемане в полза на държавата на участващото в боя куче/та и настаняването му/им в изолатор.

2. Наказанието по т.1 се налага и на лице, което предоставя животно за участие в боеве.

(4) За ловене и избиване на кучета, без разпореждането на компетентните органи, както и измъчването им по какъвто и да е начин – глоба в размер на 100 – 500 лв.

(5) За изоставяне на куче, собственикът заплаща глоба в размер на 100 лв.

(6) Ако собственика на загубено куче в едномесечен срок не извести писмено общинската администрация заплаща глоба в размер на 50 - 100 лв.

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Наредбата се приема на основание чл.21, ал.2 от Закона за местното самоуправление и местната администрация, Закона за ветеринарномедицинската дейност, Закона за местните данъци и такси, Указа за борба с бяса и подзаконовите нормативни актове свързани с прилагането им.
§2. Изпълнението на Наредбата се възлага на кмета на общината, кметовете и кметските наместници на населените места.

§3. Наредбата е приета с Решение № 425 по Протокол № 32 от 31.05.2010г. на Общински съвет - Дулово и влиза в сила от датата на приемането й и подлежи на публикуване в интернет – страницата на Община Дулово.
§4. Срокът на регистрация на кучетата е до 31.03. всяка година.
ПРЕХОДНИ И ЗАКЛЮЧИТЕЛНИ РАЗПОРЕДБИ

към Наредба за изменение и допълнение на Наредба № 10   за  притежаване и отглеждане на кучета и регулиране популацията на безстопанствените и скитащите кучета на територията на община Дулово, приета с Решение № 329 по  Протокол № 29/30.09.2025 г.

§5. Считано от датата на въвеждане на еврото в Република България, размерът на всички парични стойности, посочени в български лева, се превалутира и закръглява в ЕВРО, съобразно реда по чл. 12 и чл. 13 от Закона за въвеждане на еврото в Република България. 

Председател ОбС-Дулово: 
                                       /инж.Сезгин Галиб/

